Actorul George Liviu Frîncu va candida, la alegerile din 2024, la Consiliul Local Ploiești, pe listele Partidului România în Acțiune. Președintele Partidului România în Acțiune, Mihai Apostolache, a anunțat alți trei candidați, de data aceasta pentru funcția de primar, în localitățile Mizil, Puchenii Mari și Teișani.
Președintele Partidului Prahova în Acțiune, Mihai Apostolache, a organizat, marți, o conferință de presă care a vizat inclusiv prezentarea de noi candidați din Prahova.
Pe lista celor care s-au alăturat echipei Partidului România în Acțiune se numără și actorul Teatrului "Toma Caragiul" din Ploiești, George Liviu Frîncu.
Absolvent al Universității de Artă Teatrală și Cinematografie "I.L.Caragiale"Bucuresti, sectia Actorie, șef Secție Teatrul de Revistă Majestic Ploiești – Teatrul "Toma Caragiu", actorul George Liviu Frîncu va candida, la alegerile locale din 2024, la Consiliul Local din partea Partidului România în Acțiune.
"Intru în această echipă cu sufletul deschis pentru că mi-au povestit ce vor să facă din Ploieștiul nostru, un Ploiești al educației, al sănătății și al culturii.
O echipă deschisă… O echipă cu zâmbetul pe buze și o echipă care a spus ,,Noi vrem pace, nu vrem război". Și-atunci, când ai asemenea cuvinte este normal să te alături acestei echipe", a precizat actorul George Liviu FrÎncu în cadrul conferinței de presă organizate de Partidul Prahova în Acțiune.
În cadrul conferinței de presă, Simona Dolniceanu, candidatul Partidului România în Acțiune la funcția de primar al Ploieștiului, a lansat un mesaj către ploieșteni, dar și către clasa politică.
"Politica se termină la cetățean! Am venit să lansez un mesaj clar: fără politică! Eu nu vreau să facem politică! Nu știu să fac politică!
Eu știu să muncesc pentru că asta mi-au cerut toate partidele care au trecut pe la conducerea Ploieștilor!", a susținut Simona Dolniceanu, candidatul la funcția de primar al Ploieștiului din partea România în Acțiune.
Președintele România în Acțiune, Mihai Apostolache, a anunțat, totodată, alți trei candidați la primăriile din județ.
Pe lista de candidați figurează av. Vasilica Grădinaru, care va candida la funcția de primar la Puchenii Mari, Liviu Ion Cursaru, care va candida la funcția de primar al comunei Teișani, dar și candidatul la funcția de primar din Mizil, Bogdan Minculeț.